CELEX: 32015D1876
Language: sl
Date: 2015-10-08 00:00:00
Title: Izvedbeni sklep Sveta (EU) 2015/1876 z dne 8. oktobra 2015 o uvedbi nadzornih ukrepov za 5-(2-aminopropil)indol

20.10.2015   
            
            
               SL
            
            
               Uradni list Evropske unije
            
            
               L 275/43
            
         IZVEDBENI SKLEP SVETA (EU) 2015/1876
   z dne 8. oktobra 2015
   o uvedbi nadzornih ukrepov za 5-(2-aminopropil)indol
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Sklepa Sveta 2005/387/PNZ z dne 10. maja 2005 o izmenjavi podatkov, oceni tveganja in nadzoru nad novimi psihoaktivnimi snovmi (1) ter zlasti člena 8(3) Sklepa,
   ob upoštevanju predloga Evropske komisije,
   ob upoštevanju mnenja Evropskega parlamenta,
   ob upoštevanju naslednjega:
   
               (1)
            
            
               Poročilo o oceni tveganja glede nove psihoaktivne snovi 5-(2-aminopropil)indola je v skladu s členom 6 Sklepa 2005/387/PNZ oblikoval znanstveni odbor Evropskega centra za spremljanje drog in zasvojenosti z drogami (EMCDDA) na posebni seji ter je bilo nato 16. aprila 2013 predloženo Komisiji in Svetu.
            
         
               (2)
            
            
               Snov 5-(2-aminopropil)indol je sintetični derivat indola, substituiran na fenilnem delu indolovih obročev. Kaže, da gre za poživilo, ki lahko povzroča tudi halucinogene učinke. 5-(2-aminopropil)indol se večinoma pojavlja v obliki praška, a tudi v obliki tablet in kapsul. Naprodaj je prek interneta in v trgovinah, specializiranih za prodajo izdelkov, povezanih z uživanjem drog, kjer ga tržijo kot kemikalijo za raziskave. Ugotovljen je bil tudi v vzorcih izdelka z imenom „Benzo Fury“, ki se prodaja kot neprepovedana spletna droga, in v tabletah, podobnih ekstaziju.
            
         
               (3)
            
            
               Po obstoječih informacijah in podatkih lahko akutna toksičnost 5-(2-aminopropil)indola pri človeku povzroči škodljive učinke, kot sta tahikardija in hipertermija, lahko pa povzroči tudi midriazo, tresenje in tremor. Mogoče so interakcije med 5-(2-aminopropil)indolom in drugimi snovmi, vključno z medicinskimi proizvodi in poživili, ki delujejo na monoaminergični sistem. Posebne fizične učinke 5-(2-aminopropil)indola pri človeku je težko določiti, saj ni objavljenih študij, ki bi ocenjevale njegovo akutno in kronično toksičnost, njegove psihične in vedenjske učinke ali možnosti za povzročanje odvisnosti in ker so na voljo le omejene informacije in podatki.
            
         
               (4)
            
            
               V štirih državah članicah je bilo od aprila do avgusta 2012 zabeleženih skupaj 24 smrtnih primerov, pri katerih je bila pri obdukciji ugotovljena prisotnost 5-(2-aminopropil)indola samega ali v kombinaciji z drugimi snovmi. Čeprav ni mogoče z gotovostjo določiti vloge 5-(2-aminopropil)indola pri vseh smrtnih primerih, je bil ta v nekaterih primerih izrecno naveden kot vzrok smrti. Če bi ta nova psihoaktivna snov postala dostopnejša in bi se število njenih uporabnikov povečalo, bi to lahko imelo resne posledice za zdravje posameznikov in javno zdravje. Informacije o socialnih tveganjih zaradi 5-(2-aminopropil)indola niso na voljo.
            
         
               (5)
            
            
               Devet evropskih držav je poročalo EMCDDA ter Evropskemu policijskemu uradu (Europol) o odkritjih 5-(2-aminopropil)indola. Ni podatkov o razširjenosti uporabe 5-(2-aminopropil)indola, vendar se po obstoječih omejenih informacijah verjetno uživa v podobnih okoljih kot druga poživila, na primer doma, v barih in nočnih klubih ter na glasbenih festivalih.
            
         
               (6)
            
            
               Ni informacij, da se 5-(2-aminopropil)indol proizvaja v Uniji, prav tako ni dokazov, da bi bil v proizvodnjo, distribucijo ali dobavo te nove psihoaktivne snovi vpleten organizirani kriminal.
            
         
               (7)
            
            
               Snov 5-(2-aminopropil)indol nima znane, dokazane ali priznane zdravstvene vrednosti ali uporabe, prav tako pa v Uniji te nove psihoaktivne snovi ne zajema nobeno dovoljenje za promet z zdravilom. Ni znakov, da bi se uporabljala še v druge namene poleg uporabe kot analitični referenčni standard in pri znanstvenih raziskavah.
            
         
               (8)
            
            
               Snov 5-(2-aminopropil)indol še ni bila in ni v postopku ocenjevanja v sistemu Združenih narodov, kot je določeno v Sklepu 2005/387/PNZ. Dve državi članici za nadzor nad to novo psihoaktivno snovjo uporabljata nacionalno zakonodajo v skladu z njunimi obveznostmi iz Konvencije Združenih narodov o psihotropnih snoveh iz leta 1971. Pet evropskih držav za nadzor nad 5-(2-aminopropil)indolom uporablja nacionalno zakonodajo o novih psihoaktivnih snoveh, nevarnem blagu ali zdravilih.
            
         
               (9)
            
            
               Glede na poročilo o oceni tveganja je o 5-(2-aminopropil)indolu na voljo malo znanstvenih dokazov, zato so potrebne nadaljnje raziskave, da bi se ugotovilo, kakšna so zdravstvena in socialna tveganja zaradi te nove psihoaktivne snovi. Vendar so že razpoložljivi dokazi in informacije zadostna podlaga za uvedbo nadzornih ukrepov za 5-(2-aminopropil)indol v vsej Uniji. Zaradi zdravstvenih tveganj zaradi 5-(2-aminopropil)indola, kar je dokumentirano ob ugotovitvi njegove prisotnosti pri več zabeleženih smrtnih primerih, zaradi dejstva, da ga lahko uporabniki zaužijejo nevede, in zaradi pomanjkanja njegove medicinske vrednosti ali uporabe, bi bilo treba za 5-(2-aminopropil)indol uvesti nadzorne ukrepe v vsej Uniji.
            
         
               (10)
            
            
               Ker šest držav članic z raznimi vrstami zakonodaje že nadzira 5-(2-aminopropil)indol, bi uvedba nadzornih ukrepov za to snov v vsej Uniji prispevala k preprečevanju nastajanja ovir v čezmejnem sodelovanju na področju kazenskega pregona in pravosodja ter bi uporabnike zaščitila pred tveganji, ki jih lahko povzroči uživanje te snovi.
            
         
               (11)
            
            
               Sklep 2005/387/PNZ Svetu podeljuje izvedbena pooblastila, da bi se bilo mogoče na ravni Unije hitro in strokovno z uvedbo nadzornih ukrepov po vsej Uniji za nove psihoaktivne snovi odzvati na njihov pojav, ki ga države članice ugotovijo in o njem poročajo. Pogoji za izvrševanje teh izvedbenih pooblastil so bili izpolnjeni in postopki upoštevani, zato bi bilo treba sprejeti izvedbeni sklep za uvedbo nadzornih ukrepov za 5-(2-aminopropil)indol v vsej Uniji.
            
         
               (12)
            
            
               Ta sklep nadomešča izvedbeni sklep Sveta 2013/496/EU (2), ki ga je Sodišče Evropske unije (v nadaljnjem besedilu: Sodišče) razglasilo za ničnega v sodbi z dne 16. aprila 2015 v Zadevi C-679/13 (3). V tej sodbi je Sodišče odločilo, da se učinki Sklepa 2013/496/EU ohranijo v veljavi do začetka veljavnosti novih aktov, s katerimi bodo nadomeščeni stari. Zato Sklep 2013/496/EU preneha učinkovati z začetkom veljavnosti tega sklepa.
            
         
               (13)
            
            
               Zaradi neprekinjene veljavnosti nadzornih ukrepov za 5-(2-aminopropil)indol po vsej Uniji ta sklep ne sme posegati v obveznosti držav članic v zvezi z roki za uvedbo nadzornih ukrepov in kazenskih sankcij za navedeno novo psihoaktivno snovjo v nacionalno zakonodajo, kot je določeno v členu 2 Sklepa 2013/496/EU.
            
         
               (14)
            
            
               Sklep 2005/387/PNZ je za Dansko zavezujoč, zato sodeluje pri sprejetju in uporabi tega sklepa, s katerim se izvaja Sklep 2005/387/PNZ.
            
         
               (15)
            
            
               Sklep 2005/387/PNZ je za Irsko zavezujoč, zato sodeluje pri sprejetju in uporabi tega sklepa, s katerim se izvaja Sklep 2005/387/PNZ.
            
         
               (16)
            
            
               Sklep 2005/387/PNZ ni zavezujoč za Združeno kraljestvo, zato ne sodeluje pri sprejetju tega sklepa, s katerim se izvaja Sklep 2005/387/PNZ in zanj ni zavezujoč niti se v njem ne uporablja –
            
         SPREJEL NASLEDNJI SKLEP:
   Člen 1
   Za novo psihoaktivno snov 5-(2-aminopropil)indol se uvedejo nadzorni ukrepi v vsej Uniji.
   Člen 2
   Sklep 2013/496/EU preneha učinkovati z dnem začetka veljavnosti tega sklepa, vendar brez poseganja v obveznosti držav članic v zvezi z roki za uvedbo nadzornih ukrepov in kazenskih sankcij za 5-(2-aminopropil)indol v nacionalno zakonodajo, kot določa člen 2 Sklepa 2013/496/EU.
   Člen 3
   Ta sklep začne veljati dan po objavi v Uradnem listu Evropske unije.
   Ta sklep se uporablja v skladu s Pogodbama.
   
      V Luxembourgu, 8. oktobra 2015
      
         
            Za Svet
         
         
            Predsednik
         
         J. ASSELBORN
      
   
   
      (1)  UL L 127, 20.5.2005, str. 32.
   
      (2)  Izvedbeni sklep Sveta z dne 7. oktobra 2013 o uvedbi nadzornih ukrepov za 5-(2-aminopropil)indol (UL L 272, 12.10.2013, str. 44).
   
      (3)  Sodba Sodišča z dne 16. aprila 2015, Evropski parlament proti Svetu Evropske unije, C-679/13, ECLI:EU:C:2015:223.